गंभीर चिंतन-मनन और कुछ वाद-विवाद के उपरांत निर्णय लिया गया कि चित्तौड़ के हित में राणा प्रतापसिंह को ही राजा बनाया जाएगा। इससे पूर्व राणा प्रतापसिंह पिता की इच्छा का पता चलने पर चित्तौड़ छोडक़र वनवास पर जाने की इच्छा व्यक्त कर चुके थे। परंतु उनके शुभचिंतक सरदारों ने कह दिया कि मेवाड़ का भविष्य निर्धारण करने की परंपरा सरदारों के हाथ में रही है, इसे कोई राणा निर्धारित नही कर सकता। इसलिए तुम राणा का अंतिम संस्कार होने तक प्रतीक्षा करो, तब हम स्वयं निर्णय लेंगे कि तुम्हें वनवासी होना है या राणा का उत्तराधिकारी बनकर चित्तौड़ की सुरक्षा का भार संभालना है?